b'\n_START_ARTICLE_\nSofene\n_START_SECTION_\nRegne de Sofene\n_START_PARAGRAPH_\nEl Regne de Sofene (armeni:\xd4\xbe\xd5\xb8\xd6\x83\xd6\x84\xd5\xab \xd4\xb9\xd5\xa1\xd5\xa3\xd5\xa1\xd5\xbe\xd5\xb8\xd6\x80\xd5\xb8\xd6\x82\xd5\xa9\xd5\xab\xd6\x82\xd5\xb6) va ser un antic regne armeni. Va ser fundat al voltant del segle III aC i va mantenir la independ\xc3\xa8ncia fins al 90 aC, quan Tigranes II d\'Arm\xc3\xa8nia va conquerir aquests territoris i els va annexionar al seu imperi.\n_START_SECTION_\nHist\xc3\xb2ria del regne de Sofene\n_START_PARAGRAPH_\nSofene es va erigir en regne independent poc despr\xc3\xa9s de la derrota persa d\'Arbela del 331 aC davant Alexandre el gran._NEWLINE_La seva g\xc3\xa8nesi \xc3\xa9s desconeguda per\xc3\xb2 cal pensar que un governador persa va aprofitar el moment per independitzar-se a la zona occidental. La capital era a Ani-Kamah. La regi\xc3\xb3 central era la Sofene amb capital Carcatiocerta i per aix\xc3\xb2 es coneix al regne com a regne de Sofene, per\xc3\xb2 la seva extensi\xc3\xb3 real est\xc3\xa0 indeterminada. Despr\xc3\xa9s del 300 aproximadament el regne va ser vassall dels Sel\xc3\xa8ucides._NEWLINE_No es coneix cap rei fins al final del segle III aC en qu\xc3\xa8 apareix un sobir\xc3\xa0 de nom Arsames al que va succeir vers el 220 aC el seu fill Xerxes, que tenia per capital a Arsamosata (armeni Shimshat) i comprenia b\xc3\xa0sicament el pa\xc3\xads de Kharpurt (Hanzith o Anzitene). Aquest any el rei sel\xc3\xa8ucida Ant\xc3\xadoc III el gran, decidit a suprimir les dinasties locals, va assetjar Arsamosata. Xerxes es va rendir i va implorar la clem\xc3\xa8ncia del rei, que va acceptar que conserv\xc3\xa9s el tron, i li va donar com a muller a la seva germana Antiochis. Aquesta princesa no va tardar a assassinar al seu esp\xc3\xb2s i aix\xc3\xad la Sofene va tornar als dominis directes sel\xc3\xa8ucides prop del 200 aC._NEWLINE_Ant\xc3\xadoc va nomenar un estrateg de nom Zariadris per la Sofene. Despr\xc3\xa9s de la batalla de Magn\xc3\xa8sia del Sipilos (189 aC) i el tractat d\'Apamea (188 aC) es va proclamar independent, assolint el t\xc3\xadtol reial amb consentiment del Senat rom\xc3\xa0. Va fundar la dinastia dels Zari\xc3\xa0drides. El primer rei va fer construir o engrandir algunes ciutat destacant Tomisa, que dominava l\'acc\xc3\xa9s a l\'Eufrates i la ruta de caravanes entre el riu Halis i el Tigris._NEWLINE_Zariadris va morir vers el 160 aC i el va succeir el seu germ\xc3\xa0 Mitrobuzanes o Merujan que va governar al tomb de trenta anys. En aquests anys es va produir la conquesta del Taron o Taron\xc3\xadtida (Tauran\xc3\xadtida) i de la Akilisene o Acilisene: la primera segurament referida nom\xc3\xa9s a l\'expulsi\xc3\xb3 dels soldats sel\xc3\xa8ucides i la segona arrabassada a Capad\xc3\xb2cia (Acilisene era una part de la Cata\xc3\xb2nia)._NEWLINE_Vers el 160 aC el rei Artaxes I d\'Arm\xc3\xa8nia, es va aliar amb el rei Ariarates V de Capad\xc3\xb2cia i li va proposar de conquerir la Sofene, on ara ja era rei Mitrobuzanes, i repartir-se-la, per\xc3\xb2 el rei de Capad\xc3\xb2cia va rebutjar participar-hi, per\xc3\xb2 a canvi d\'aquesta neutralitat va exigir a Sofene la cessi\xc3\xb3 de Tomisa._NEWLINE_El successor de Mitrobuzanes va ser probablement Artan o Artanes. Vers el 120 aC el regne va patir els atacs del rei del Pont. Artanes va recuperar Tomisa dels capadocis, que va comprar al rei d\'aquest pa\xc3\xads que necessitava finan\xc3\xa7ament per la seva guerra amb el Pont. Vers el 94 aC Sofene fou atacada per Tigranes II d\'Arm\xc3\xa8nia el gran, i el rei Artanes va morir a la lluita; amb aix\xc3\xb2 el regne de Sofene va arribar a la fi i fou incorporat al regne d\'Arm\xc3\xa8nia (Gran Arm\xc3\xa8nia)\n_START_SECTION_\nRegi\xc3\xb3 de Sofene\n_START_PARAGRAPH_\nSofene \xc3\xa9s el nom d\'una regi\xc3\xb3 concreta dividida en dos parts: la Gran Sofene o Sofanene i la Petita Sofene o Sofene Shahuni o Sahiana (del nom de la dinastia local). No obstant el nom "Sofene" fou aplicat en general a tota la part al nord d\'una l\xc3\xadnia entre Melitene i Amida, fins a la vall de l\'Eufrates en la primera part de recorregut abans del gir al sud; aquest territori inclo\xc3\xafa l\'Anzitene i la Ingilene i altres comarques menors. Sota el regne d\'Arm\xc3\xa8nia cada regi\xc3\xb3 tenia el seu propi pr\xc3\xadncep i les comarques tenien els seus pr\xc3\xadnceps dependents d\'altres pr\xc3\xadnceps. El conjunt \xc3\xa9s anomenat sovint com a Marca Siriana (a les fonts originals es diu err\xc3\xb2niament Marca Ass\xc3\xadria per\xc3\xb2 s\'ha pogut identificar l\'error) i formava un districte fronterer o vitaxat del regne d\'Arm\xc3\xa8nia, governat per vitaxes. Vegeu Arm\xc3\xa8nia Sofene i Vitaxes.\n_START_SECTION_\nRegi\xc3\xb3 de la Gran Sofene o Sofanene\n_START_PARAGRAPH_\nLa sofene pr\xc3\xb2pia o Gran \xc3\xa9s esmentada com a Sofanene per Di\xc3\xb3 Cassi i d\'altres, i tenia com a l\xc3\xadmits: a l\'oest l\'Eufrates (tota la comarca a tocar del riu era el Degik), al nord el Daranaliq, al sud l\'Anzitene i a l\'est el Palnatoun i el Balahovit o Balabitene. Com a principat era governat per una dinastia or\xc3\xb2ntida derivada de alguna branca de la dinastia reial de la Gran Arm\xc3\xa8nia (a diverses branques se\'ls van cedir feus a diversos llocs).\n_START_SECTION_\nRegi\xc3\xb3 de la Petita Sofene\n_START_PARAGRAPH_\nPetita Sofene estava situada a la part occidental de la Sofene i fou coneguda tamb\xc3\xa9 com "L\'altra Sofene" o tamb\xc3\xa9 Sofene Sahiana, per estar governada per la dinastia dels Sahian (Shahuni). la dinastia Sahiana o Shahuni tenia un origen espec\xc3\xadfic: el nom deriva del patron\xc3\xadmic  \xc5\xa0a\xe1\xb8\xab-u\xe1\xb8\xabi, derivat d\'un pr\xc3\xadncep hitita (o una dinastia hitita) que al segle VIII aC regnava en aquesta zona (la part occidental de Sofene -aleshores regne de Supa- i a Melitene); encara que els Shahuni presumien del seu origen hitita \xc3\xa9s possible que la dinastia fos tamb\xc3\xa9 realment or\xc3\xb2ntida com les altres de la zona i reb\xc3\xa9s el seu nom del territori i no al rev\xc3\xa9s; el territori si que realment conservaria el nom de la dinastia hitita. Fins i tot Markwart proposa que Sofene Shahiana equivaldria a Sofene Reial, el que donaria m\xc3\xa9s for\xc3\xa7a a un origen or\xc3\xb2ntida dels pr\xc3\xadncep.\n_START_SECTION_\nArm\xc3\xa8nia Sofene\n_START_PARAGRAPH_\nVegeu: Arm\xc3\xa8nia Sofene_NEWLINE_En el per\xc3\xadode hel\xc2\xb7len\xc3\xadstic es va anomenar Arm\xc3\xa8nia Sofene a l\'Arm\xc3\xa8nia sudoccidental, part de l\'antic Regne de Sofene, sent coneguda tamb\xc3\xa9 com a Petita Arm\xc3\xa8nia o Arm\xc3\xa8nia Menor. Els romans al segle I aC van agafar territoris armenis de la part occidental coneguda com a Arm\xc3\xa8nia Menor o Petita i els van agregar al Pont i despr\xc3\xa9s van esdevenir un regne client anomenat regne de l\'Arm\xc3\xa8nia Menor al segle\xc2\xa0i; aquest regne el van dividir per un temps (anys 54 a 61)en dos regnes, el de Petita Arm\xc3\xa8nia o Arm\xc3\xa8nia Menor al nord (sense incloure Sofene) i el d\'Arm\xc3\xa8nia Sofene, amb les regions de Derzene, Keltzene, Acisilene, Khorzene, Daranaliq, Balabitene, Astianene, Sofene pr\xc3\xb2pia o Sofanene, Anzitene i Arzanene. El 63 l\'Armenia Sofene fou reincorporada al regne de l\'Arm\xc3\xa8nia Menor que el 71 o poc despr\xc3\xa9s fou suprimit._NEWLINE_A la partici\xc3\xb3 d\'Arm\xc3\xa8nia el 387 entre Rom\xc3\xa0 i P\xc3\xa8rsia, Sofene fou part de la zona d\'influ\xc3\xa8ncia romana junt amb, la Keltzene, l\'Acisilene, la Khorzene, el Daranaliq, la Balabitene, l\'Astianene, i l\'Anzitene; a la resta, que va quedar sota influ\xc3\xa8ncia persa, se la va con\xc3\xa8ixer com a Persarm\xc3\xa8nia.'